גשר אספלד

גשר אספלד (בצרפתית: Pont d'Asfeld) הוא גשר היסטורי בן קשת אחת שעובר מעל נקיק של נהר דוראנס  ונבנה כדי לחבר את העיר בריאנסון עם מבצר "פורט דז טט"  שחולש על העיר. הגשר נמצא במחוז האלפים העליונים, חבל פרובאנס-אלפ-קוט ד'אזור בדרום מזרח צרפת.

הגשר והמבצר היו חלק מביצורי וובאן שבנה סבסטיאן דה וובאן והוגדרו כאתרי מורשת עולמית.

 רקע 
בשלהי המאה ה-17 ותחילת המאה ה-18 יזם סבסטיאן דה וובאן הקמה של 12 מערכות ביצורים ברחבי צרפת שנועדו להגן על ערי מפתח. אחד האתרים שנכללו בתוכנית הביצורים של וובאן הייתה העיר בריאנסון.

ב-1692 וב-1700 ביקר וובאן בבריאנסון ולאחר הביקור השני הוציא עבודת מחקר בשם "פרויקט ביצורים חדש לעיירה בריאנסון מיום 24 באוגוסט 1700" (Nouveau projet de fortification pour la ville de Briançon du 24 août 1700) בה התווה את האופן בו יש לבצר את העיר ואת הצורך להקים את גשר אספלד כחלק ממערך זה. הבחירה של וואבן לבצר את בריאנסון נבעה מהיותה ממוקמת על ציר אסטרטגי החוצה את האלפים מאיטליה דרך בריאנסון ומגיע לערים מרכזיות בצרפת כמו גרנובל, ליון, ואלנס, גאפ ועוד.

 ההיסטוריה של הגשר 
ביצורי בריאנסון הראשונים נבנו בתקופת מלחמת הירושה הספרדית כשהגשר על ערוץ הדוראנס נבנה ב-1708 והיה עשוי מעץ.

ב-1720 מונה קלוד אספלד  כאחראי על הקמת ביצורי וובאן במקום סבסטיאן דה וובאן והוא החליט לשפר את הגישה לחלקים הגבוהים מעל העיר על ידי בניית גשר אבן מעל נהר דוראנס . גשר זה היה צריך לגשר על פער של כ-40 מטר ובגלל עומק הערוץ (60 מטר) לא ניתן היה להקים עמוד תמיכה באמצע הגשר ולכן הוחלט להתבסס על קשת אחת.

באביב 1729 החלה בניית הגשר כשחלק מעבודות התשתית כללו חציבת דרך גישה מבריאנסון באורך 223 מטר וברוחב 5 מטר. לצורך הקמת הגשר נבנתה קונסטרוקציית עץ שתמכה בקשת האבן במהלך בנייתה. כמו כן נבנה גשר עץ זמני לשימוש הפועלים.

בשלהי 1729, עם תחילת החורף, הופסקו העבודות לאחר שהושלמה בניית בסיסי הגשר וחודשו באפריל 1730 בהנחת אבני הקשת תוך שימוש בגלגלות. אבנים אלו הובאו על גבי אוניות דרך הדוראנס כשהן מסותתות באופן גס, הועלו לקרבת הגשר ועברו סיתות עדין לפני הצבתם בקשת. בסך הכל השתמשו הבנאים בגשר בכ-2,000 אבנים והנחתם הסתיימה ב-24 באוגוסט 1930 כשהונחה אבן הראשה. לאחר בניית הקשת החלה בניית מדרך הגשר, עבודה שהושלמה ב-1731. עם השלמת הגשר הוסרה קונסטרוקציית העץ שתמכה בו וצוין לחיוב שהגשר ירד רק בחמישה ס"מ. הגשר נחנך ב-1734 וניתן לו השם הרשמי "גשר אספלד" על שם יוזם הבנייה, קלוד אספלד.

בצד הדרומי של הגשר (הצד הפונה למבצר "פורט דז טט") נבנתה מצדית כדי להגן עליו.

גשר אספלד קיים עד היום כשב-1988 סווג כמונומנט היסטורי .

ב-2008 סווג הגשר, יחד עם כל ביצורי וובאן, כאתר מורשת עולמית של אונסק"ו{{הערהמבצרי וואבן, באתר אונסק"ו}}.

הגשר משמש לקפיצות באנג'י תוך ניצול עומק ערוץ של 60 מטר.

 גלריה 

 לקריאה נוספת 
 Robert Bornecque, The Asfeld Bridge at Briançon, pp.  38-42, in Archaeological Congress of France. 130th session. Dauphiné. 1972, French Archaeological Society, Paris, 1974
 Marcel Prade, Historic Monument Bridges, p.  58, Librairie ancienne Brissaud, Poitiers, 1988 ()

 קישורים חיצוניים 


 גשר אספלד, באתר briancon-online.com 
 גשר אספלד, באתר fortiffsere.fr (מהארכיון) 
 גשר אספלד, באתר serre-chevalier.com 
 גשר אספלד, באתר visitacity.com 
 גשר אספלד, באתר mycityhunt.com
 גשר אספלד, באתר provence-alpes-cotedazur.com

 הערות שוליים 

קטגוריה:פרובאנס-אלפ-קוט ד'אזור: מבנים
קטגוריה:צרפת: גשרים
אספלד